ملاله وايي راتلونکې کې سياستدانه جوړيدل غواړي
په نهم اکتوبر ٢٠١٢په هغې د شوي بريد د يادؤلو په مهال ملالې يوسفزئ وويل"د حمله کوونکو ليدل خو راته ياد نۀ دي خو ددغه حملې نه وړاندې راته دا ډيره عجيبه ښکاره شوې وه چې په کوم سړک مونږ تيريدو هغه بيخي شاړ ؤ ،ما د منيبه څخه پوښتنه وکړه دا ولې دلته خو ه
پيښور_ يو کال وړاندې د پاکستان دخيبرپښتونخوا صوبې په سوات سيمه کې په جينکو کې دتعليم دشعور خورولو د هڅو له امله د طالبانو لخوا په گولۍ ويشتل شوې ملاله يوسفزئ وايي هغه غواړي په راتلونکې کې يوه سياستدانه جوړه شي اؤ په پاکستان کې تعليم ترلاسه کول لازم وگرځوي. ملاله يوسفرئ په نهم اکتوبر کال ٢٠١٢ طالبانو هغه مهال په سر په گولۍ ويشتلې وه کله چې هغه دخپلو نورو ملگرو سره د سکول د رخصتۍ څخه وروستو په يو گاډي کې کور ته روانه وه . په دغه حمله کې د زخمي کيدو څخه وروستو ملاله د علاج دپاره د برطانيې کنگهم پارک ته وړل شوې وه اؤ اوس دکامياب اپريشن څخه وروستو هغه په برطانيه کې زده کړې کوي. دبرطانوي خبري شبکې سره په خبرو کې ملاله يوسفزئ وئيلي دي "هيله لرم په پاکستان کې به يوه ورځ داسې راځي چې ددغه هيواد اولس ته به خپل حقونه ترلاسه کيږي ،هيواد کې به امن وي اؤ هرماشوم اؤ ماشومه به سکول ته روان وي" پخپله پلرنۍ سيمه سوات کې دجينکو دتعليم په اړه ملاله يوسفزئ وويل ".زما وروڼو ته ډيره اسانه ده چې د خپل مستقبل په اړه سوچ وکړي،هغوئ چې هرڅه وغواړي جوړيدى شي خو مادپاره دا ډيره گرانه وه اؤ هم په دې وجه ما تعليم کول غوښتل" هغې وويل نه يې غوښتل چې دهغې مستقبل دې هم په يوه توره کوټه کې ناسته، په چارديوارۍ کې قيدپاتې کيدل،کټوۍ څمڅۍ کول اؤ اولاد زيږول وي. ملاله وويل کله چې يې بي بي سي دپاره ډائري ليکله نو د ځان دپاره نۀ بلکې په هاغه مهال دخپل پلار دپاره فکرمنده وه. "ما به سوچ کولو کۀ چرته کوم طالب کور ته راننوتو نو څۀ به کيږي؟ که چرې داسې وشول نو زۀ به خپل پلار په المارۍ کې پټ کيښنوم اؤ پوليس ته به فون وکړم" په نهم اکتوبر ٢٠١٢په هغې د شوي بريد د يادؤلو په مهال ملالې يوسفزئ وويل"د حمله کوونکو ليدل خو راته ياد نۀ دي خو ددغه حملې نه وړاندې راته دا ډيره عجيبه ښکاره شوې وه چې په کوم سړک مونږ تيريدو هغه بيخي شاړ ؤ ،ما د منيبه څخه پوښتنه وکړه دا ولې دلته خو هيڅوک نه شته ،ته وينې چې نور کله داسې نه وي؟" هغې وويل کله چې په گولۍ د لگيدو اؤ ترشپږو ورځو د بې هوشه پاتې کيدو څخه وروستو په لمړي ځل هوش کې راغله اؤ سترگې يې وغړيدې نو وئ ليدل چې هغه په هسپتال کې پرته ده "زۀ هسپتال کې پرته وم ،ډاکټران اؤ نرسانې مې وليدلې ،د خدايې شکر مې وويستو چې نوى ژوند يې راکړو" هغې وويل داسې گڼې چې تندلارو په هغې کومه حمله کړې وه اوس به په هغې پښيمانه وي ځکه چې اوس دهغې غږ د نړۍ گوټ گوټ ته رسيدلى دى. د طالبانو په هکله هغې وويل "دستونزو هوارؤلو اؤ جگړې ختمولو دپاره خبرې اترې ښکلې لاره ده خو دا کار زما نۀ دى،دا دحکومت کار دى اؤ دا دامريکې کار دى" په ملاله ځينې خلک د سوشل ميډيا له لارې ډيرې نيوکې هم کوي ددغو نيوکو په هکله برطانوي خبري اژانس ته ملالې يوسفزئ وئيلي"دخپلو خيالاتو څرگندونه دهغوئ حق دى،اؤ دا زما حق دى چې زۀ څه وئيل غواړم هغه بايد وويم، زۀ د تعليم څانگې دپاره څه کول غواړم اؤ همدغه مې يواځينۍ هيله ده" ملاله يوسفزئ چې دتعليم د ودې دپاره په خپلو هڅو دسوات د يوې عامې پيغلوکې څخه په ټوله نړۍ کې اوپيژندل شوه وايي "زۀ نن هم هاغه زړه ملاله يم،نن هم دعادي ژوند تيرولو کوشش کوم خو دا ضرور ده چې زما ژوند ډير بدل شوى دى"